מיכל פרנק

מיכל פרנק (נולדה ב-9 באפריל 1976) היא מנהלת ישראלית, אשר כיהנה כמנכ"לית משרד התחבורה והבטיחות בדרכים.

ביוגרפיה 
בעלת תואר ראשון במשפטים ותואר שני במנהל עסקים, שניהם בהצטיינות, מהאוניברסיטה העברית. בעלת רישיון עריכת דין בישראל.

בשנת 2003 מונתה ליועצת למנהל רשות החברות הממשלתיות במשרד האוצר. בתפקידה הייתה חברת צוות הניהול בהליכי ההפרטה המרכזיים במשק: אל על, צים, בזק ובתי הזיקוק באשדוד ובז"ן חיפה. בתקופה זו הובילה הרשות רפורמות מבניות מרכזיות במשק, בענפי התשתיות והתחבורה, כדוגמת פיצול רשות הנמלים והרכבות לחברות ממשלתיות נפרדות, והעברת מע"צ לחברה ממשלתית.

בשנת 2009 מונתה לסמנכ"לית פנים, תכנון ופיתוח במשרד ראש הממשלה (לשעבר אגף תיאום, מעקב ובקרה), תחת המנכ"לים אייל גבאי והראל לוקר. במסגרת תפקידה כיהנה כדירקטורית בחברת "מקורות" ו"מקורות ייזום ופיתוח".

בין השנים 2014–2020 כיהנה בתפקידי ניהול בארגון הג'וינט העולמי (JDC), כמנכ"לית מרחב חבר המדינות וכמנהלת משותפת של התכנון והתוכניות הגלובליים בארגון. בינואר 2021 נבחרה לתפקיד מנכ"לית הקרן לידידות.

ביוני 2021 הכריזה שרת התחבורה והבטיחות בדרכים, מרב מיכאלי כי היא תמנה את פרנק למנכ"לית המשרד. חודש לאחר מכן אושר המינוי בישיבת הממשלה.

באוקטובר 2023 פרצה מתקפת טרור בנגב המערבי אשר גבתה קורבנות וחטופים רבים. בעקבות התקיפה החליטה ממשלת ישראל להקים את 'מנהלת תקומה' שמטרה לגבש מתווה ולהוביל את מהלך שיקום האזור המותקף. פרנק אשר שימשה בעברה כמנכ"לית משרד התחבורה נבחרה כמינוי מקצועי להוביל חלק מרכזי במנהלת שהוקמה. 

מתגוררת בתל אביב, בזוגיות ואם לבת.

קישורים חיצוניים 

 
 
 

עובדי משרד ראש הממשלה
מנכ"ליות ישראליות
מנכ"לים ישראלים
בוגרות תיכון הראשונים (הרצליה)
בוגרי תיכון הראשונים (הרצליה)
בוגרות האוניברסיטה העברית בירושלים: משפטים
בוגרי האוניברסיטה העברית בירושלים: משפטים
מנכ"לי משרד התחבורה
מנכ"ליות משרדי ממשלת ישראל
ישראליות שנולדו ב-1976
ישראלים שנולדו ב-1976